શબ્બીરકુમાર મોહમ્મદ રફીનાં ગીતોનો સ્ટેજ-શો પણ કરે છે. ગયા અઠવાડિયે ષણમુખાનંદ હૉલમાં તેમણે કરેલા શોમાં ૫૦ મ્યુઝિશ્યનોએ હાજરી આપી હતી. રફીસાહેબ જેવો અવાજ હોવા છતાં શા માટે હિન્દી ફિલ્મ-ઇન્ડસ્ટ્રીમાં તેમને ગીતોની સંખ્યા ઓછી મળી રહી છે એના જવાબમાં તેઓ કહે છે, ‘અત્યારનો આખો દૌર જ જુદો છે. અહીં રોજેરોજ નવા સિંગર આવે છે. તેમની અંદર ટૅલન્ટ ભરેલી છે એમાં શંકાને સ્થાન નથી. પરંતુ અફસોસ સાથે કહેવું પડે છે કે બે કે ચાર ગીતો જેટલી જ તેમની લાઇફ હોય છે. લોકોમાં તેઓ પોતાની ઓળખ નથી બનાવી શકતા, કારણ કે જેવું તેમનું એકાદું ગીત હિટ જાય કે તરત જ બીજા કોઈ સિંગરનું નવું ગીત લૉન્ચ થાય છે. બધું જ એટલું સ્પીડમાં થઈ રહ્યું છે કે નામ બનાવવાની તક નવા સિંગરોને નથી મળી રહી. જૂનાનું સ્થાન નવાએ લીધું છે અને નવાનું સ્થાન બની નથી રહ્યું. જોકે એ પછી પણ ૨૦ વર્ષથી હું ટકી રહ્યો છું. હજી પણ એકલ-દોકલ ફિલ્મોમાં ગીતો ગાઈ રહ્યો છું. એ બાબતમાં હું મારી જાતને ખુશનસીબ માનું છું. લોકોએ મને એ જમાનામાં અઢળક પ્રેમ આપ્યો છે જ્યારે કિશોરકુમાર મારા સમકાલીન હતા અને ગાઈ રહ્યા હતા. એ પછી પણ હમણાં મેં અક્ષયકુમારની ફિલ્મ ‘હાઉસફુલ’માં ગીત ગાયું હતું. હજી કેટલીક ફિલ્મોમાં ગાવાની તક મને મળી રહી છે. મને નથી લાગતું હું ખતમ થઈ ગયો, કારણ કે પ્લેબૅક સિન્ગિંગમાં પણ મને ગીતો મળી રહ્યાં છે અને મારા શોઝ ચાલુ જ છે. ખતમ તો હું ત્યારે જ થઈશ જ્યારે હું પોતે શ્વાસ લેવાનું છોડી દઈશ. બાકી સંગીત સાથેનો મારો નાતો જીવનભર જીવંત જ રહેશે.